Huldeblyke ná Ronnie Masson sterf | Netwerk24
Huldeblyke ná Ronnie Masson sterf
Deur Stephen Nell 23 Maart 2021 19:15
Ronnie Masson, oudpresident van die WP Rugbyunie, is Maandag dood. Foto: Gallo Images
Ronnie Masson, oudpresident van die Westelike Provinsie Rugbyunie (WPRU) en 'n groot gees van Suid-Afrikaanse rugby, is Maandag in die ouderdom van 84 oorlede.
Volgens sy seun, Larry, is Masson aan Covid-19 dood.
Masson was die eerste president van die WPRU ná Suid-Afrikaanse rugby se eenwording in 1992 en ook 'n senior visepresident van die Suid-Afrikaanse Rugbyunie (Saru).
Mark Alexander, president van Saru, het Dinsdag in 'n verklaring hulde aan Masson gebring.
"Ronnie was 'n uiters ervare en gesiene rugbyadministrateur en sakeman en het 'n groot rol gespeel in 'n uitdagende tyd in ons rugbygeskiedenis, veral in die herstel en bou van verhoudinge gedurende sy nege jaar in sy posisie," sê Alexander.
Mark Alexander, president van Saru, het met groot lof oor wyle Ronnie Masson gepraat. Foto: Gallo Images
"Hy kon, deur sy yslike ervaring by Sanlam, vir SA Rugby en die WP deur onstuimige waters lei. Sy rol om die gesig van die spel in Suid-Afrika te verander, sal nooit vergeet word nie.
"Sy naasbestaandes is in ons gedagtes en gebede. Ons hoop dat hulle troos sal vind in die wonderlike herinneringe van Ronnie."
Saru sê in sy verklaring dat Masson se sakekennis waardevol was met die oorgang van die amateur- na die beroepsera in die 1990's.
Zelt Marais, president van die WPRU, sê in 'n verklaring dat 'n "reus vir die spel verlore is".
"Ronnie Masson het 'n kritieke rol gespeel om die verskillende rugbygemeenskappe by mekaar uit te bring in 'n belangrike tydstip in ons geskiedenis," sê Marais.
"Sy liefde vir die spel en passie vir die WP was 'n voorbeeld vir ons almal."
Thelo Wakefield, oudpresident van die WPRU, het aan Netwerk24 gesê dat Masson se sakekennis van groot waarde was en dat daar met hom finansiële stabiliteit in die unie was.
"Ronnie was op 'n moeilike tydperk die eerste president van 'n veelrassige unie, waar hy met verskillende ideologieë te doen gekry het. Dit was opmerklik dat almal groot respek vir hom gehad het," sê Wakefield.
"Hy het uit die staanspoor gewys dat hy die WP op alle gebiede wil verenig. Ons het nooit die gevoel gekry dat hy baasspelerig was of ons minderwaardig wou laat voel nie. Sy termyn as president van die WPRU was die belangrikste."